Diari Oficial de la Generalitat Valenciana


Sumari del DOGV 4454, del 06-03-2003 (2003/2152)

RESOLUCIÓ de 20 de febrer de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Biblioteca Nacional d'Espanya i la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4454

Data del DOGV
:   06-03-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/2152


Data del document
:   20-02-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura i Educació
    * administració central
    * biblioteca nacional
    * cooperació administrativa

RESOLUCIÓ de 20 de febrer de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Biblioteca Nacional d'Espanya i la Generalitat Valenciana. [2003/X2152]
  
Subscrit, després de la tramitació prèvia reglamentària, entre la Biblioteca Nacional d'Espanya i la Generalitat Valenciana, el 20 de novembre de 2002, un Conveni Marc de col·laboració, i en compliment del que estableix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0121/2003, i que figura com a annex d'aquesta resolució.
  
València, 20 de febrer de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni marc de col·laboració entre la Biblioteca Nacional d'Espanya i la Generalitat Valenciana
  
Madrid, 20 de novembre de 2002
  
REUNITS
  
D'una part, l'Honorable senyor Manuel Tarancón Fandos, conseller de Cultura i Educació, actuant en exercici del seu càrrec i en representació de la Generalitat Valenciana, autoritzat per a este acte per acord del Govern Valencià, de data 5 de novembre de 2002.
  
I d'una altra part, l'Il·lustríssim senyor Luis Racionero Grau, director general de la Biblioteca Nacional d'Espanya, d'acord amb les atribucions que té conferides per Reial Decret 1581/1991, de 31 d'octubre (BOE de 8.11.91), i per l'Acord del Consell de Ministres de 3 de juliol de 1998 publicat per mitjà de resolució de 8.7.98, de la Secretaria d'Estat per a les Administracions Territorials.
  
Ambdós parts, en la representació amb què actuen, es reconeixen mútuament la competència i capacitat per a este atorgament i
  
EXPOSEN
  
Que ambdós institucions tenen la responsabilitat de reunir, processar i posar a disposició del públic la producció bibliogràfica i documental, així com conservar per a generacions futures estes col·leccions. La Generalitat Valenciana realitza estes funcions a través de la Biblioteca Valenciana, centre superior bibliotecari de la Generalitat Valenciana i depòsit bibliogràfic de la Comunitat Valenciana.
  
Que atesos estos interessos i objectius comuns, manifesten la seua intenció de formalitzar el present conveni marc que s'articularà per les següents
  
CLÀUSULES
  
Primera. El present conveni tindrà el caràcter marc per a regular les relacions entre les parts intervinents. En conseqüència, els programes, activitats i actuacions concretes que ambdós institucions efectuen conjuntament, es desenrotllaran per convenis específics i s'adjuntaran en forma d'annex al present conveni, formant-ne part integrant.
  
Segona. La col·laboració entre ambdós entitats es portarà a terme de conformitat amb les directrius que per a cada activitat singular s'elaboren. S'identifiquen com a projectes conjunts els següents:
  
Creació de programes de cooperació, investigació i desenrotllament en els camps de la catalogació, l'automatització, la digitalització i la interconnexió de biblioteques, d'acord amb els plans estratègics d'ambdós institucions.
  
Creació i desenrotllament de projectes d'investigació conjunts en el camp de la bibliografia, la biblioteconomia i la documentació.
  
Edició i coedició de publicacions.
  
Realització d'exposicions conjuntes dels fons bibliogràfics amb subjecció a la reglamentació i normativa vigents.
  
Organització de conferències i seminaris.
  
Difusió de les activitats arreplegades en este conveni marc.
  
Tercera. Qualsevol de les parts intervinents, si així s'estipula en cada conveni específic que se subscriga, podrà demanar la col·laboració d'altres organismes, institucions i empreses de caràcter públic o privat que estiguen relacionats amb l'objecte dels projectes, i la cooperació tècnica o econòmica dels quals es considere d'interés perquè es complisquen més adequadament.
  
Quarta. A fi d'aconseguir una major eficàcia i operativitat en les relacions entre les parts, es constituïx una comissió mixta, amb representants d'ambdós institucions, designats pels òrgans de govern de les respectives entitats. Esta comissió tindrà al seu càrrec la discussió i l'elaboració dels programes que hagen de ser executats conjuntament, així com el seguiment i l'avaluació de les accions derivades del present conveni marc. La comissió mixta es reunirà sempre que siga necessari.
  
Quinta. El present conveni marc serà vàlid a partir de la data de la firma i tindrà una duració de dos anys, prorrogable automàticament. En el cas que una de les dos parts tinguera intenció d'extingir el conveni marc, haurà de comunicar-ho a l'altra part amb dos mesos d'antelació.
  
Sexta. Ambdós parts, amb renúncia a fur propi, se sotmeten a la jurisdicció contenciosa administrativa per a la resolució de qualsevol aspecte relacionat amb este conveni marc.
  
I perquè així conste, i en prova de vinculació a este conveni, el lligen i el firmen en exemplar quadruplicat en el lloc i data indicats més amunt.
  
Per la Biblioteca Nacional d'Espanya, el director general,
  
LUIS RACIONERO GRAU
  
Per la Generalitat Valenciana, el conseller de Cultura i Educació,
  
MANUEL TARANCÓN FANDOS